РЕПУБЛИКА СРБИЈА

НАДЗОРНИ ОДБОР ЗА ИЗБОРНУ КАМПАЊУ

03 Број: 06-2/264-23

28. децембар 2023. године

Б е о г р а д

**З А П И С Н И К**

**СЕДМЕ СЕДНИЦЕ НАДЗОРНОГ ОДБОРА ЗА ИЗБОРНУ КАМПАЊУ,**

**ОДРЖАНЕ 25. ДЕЦЕМБРА 2023. ГОДИНЕ**

 Седница је почела у 11 часова.

Седницом је председавао Светислав Гонцић, председник Надзорног одбора за изборну кампању.

Седници су присуствовали чланови Надзорног одбора: проф. др Драган Вучинић, др Слободан Првановић, проф. др Миодраг Савовић, мр Војин Вучићевић и Александар Стаматовић.

Седници нису присуствовали чланови Надзорног одбора: др Јованка Матић, Александар Милосављевић, проф. др Бранко М. Ракић и проф. др Бојан Тубић.

 На предлог председника, Надзорни одбор је једногласно (шест гласова за) утврдио следећи

Д н е в н и р е д:

1. Усвајање белешки са састанака са представницима РЕМ-а и представницима РТС-а;
2. Разматрање предлога др Јованке Матић да Надзорни одбор за изборну кампању предложи Народној скупштини Републике Србије да покрене иницијативу за разрешење свих чланова Савета РЕМ-а, од 18. децембра 2023. године;
3. Разматрање предлога др Слободана Првановића да Надзорни одбор усвоји став да су избори одржани 17. децембра 2023. године били нерегуларни у аспекту изборне кампање, од 18. децембра 2023. године;
4. Разматрање предлога проф. др Драгана Вучинића, од 20. децембра 2023. године.

**Прва тачка дневног реда**: Усвајање белешки са састанака са представницима РЕМ-а и представницима РТС-а

На предлог председника, Надзорни одбор је једногласно (шест гласова „за“) усвојио Белешке са састанака са представницима РЕМ-а и представницима РТС-а.

**Друга тачка дневног реда**: Разматрање предлога др Јованке Матић да Надзорни одбор за изборну кампању предложи Народној скупштини Републике Србије да покрене иницијативу за разрешење свих чланова Савета РЕМ-а, од 18. децембра 2023. године

 Члан одбора, др Слободан Првановић подсетио је да је предложио након одржаног састанка са једним службеником РЕМ-а, да Надзорни одбор РЕМ-у упути допис у коме би изразио оштро негодовање поводом тога што нико од овлашћених лица из РЕМ-а није дошао на састанак. Такође, навео је и да сматра да састанак који смо имали са господином није имао неки специјални ефекат, у смислу да Надзорни одбор није добио конкретне информације о изборној кампањи у електронским медијима.

 Истакао је да о Савету РЕМ-а има врло негативан став баш због тога што не обављају савесно свој посао, те да ће свакако гласати за предлог који је госпођа Матић изнела, као и да сматра да треба упутити РЕМ-у тај допис како би се, ако ништа друго, за следећи пут обезбедило да следећи Надзорни одбор добије квалитетне информације на основу којих ће моћи да заузима став о изборној кампањи.

На предлог председника, Надзорни одбор (два гласа „за“ и четири „против“) није прихватио предлог др Јованке Матић да Надзорни одбор за изборну кампању предложи Народној скупштини Републике Србије да покрене иницијативу за разрешење свих чланова Савета РЕМ-а, од 18. децембра 2023. године.

**Трећа тачка дневног реда**: Разматрање предлога др Слободана Првановића да Надзорни одбор усвоји став да су избори одржани 17. децембра 2023. године били нерегуларни у аспекту изборне кампање, од 18. децембра 2023. године

 Члан одбора, др Слободан Првановић подсетио је да је овај предлог већ образлагао на претходној седници Надзорног одбора и да је у међувремену доставио текст образложења свим члановима питем имејла. Напоменуо је и то да вероватно су скоро сви посматрачи, пре свега из ОЕБС-а и ЦРТЕ, уочили скандалозне ствари које су се десиле на овим изборима а које исте чине апсолутно неприхватљивим са становишта стандарда који важе у цивилизованом свету. Такође, сматра да чланови Одбора који су имали индолентан став спрам тих нерегуларности су тиме постали саучесници у овим најнерегуларнијим изборима у историји Србије. Подсетио је да је ко зна колико пута упозоравао, да су чланови Надзорног одбора били благовремено и детаљно обавештавани о свим овим кршењима Закона који су се дешавали у изборној кампањи, навео је и то да су својим индолентним ставом чланови Одбора практично на себе преузели одговорности за последице јер постоји велико незадовољство народа са тиме каква је била регуларност одржаних избора.

 Такође, додао је да све на шта указују посматрачи нису ствари које припадају надлежности Надзорног одбора али да постоји део који се тиче оног периода пре самог одржавања избора који је и те како у надлежности Надзорног одбора те да из тих разлога предлаже да Надзорни одбор прогласи, односно заузме став, да су одржани избори били нерегуларни у аспекту изборне кампање.

 Члан одбора, проф. др Драган Вучинић навео је да пошто су се већ неки чланови Надзорног одбора јавно изјаснили да су у аспекту изборне кампање избори без дилеме нерегуларни, нема потребе да се тај став потврђује.

 Светислав Гонцић истакао је да неки чланови Надзорног одбора имају веома изражен став у политичком смислу, дакле не неутралан него врло пристрасан политички став и тај политички став се пројектује све време на остале чланове.

 Члан одбора, проф. др Драган Вучинић навео је да не постоји политички став већ да су сви независно гледали чињенице и да се нико, ни колега Првановић ни колегиница Матић, није консултовао ни са ким а поготово не са представницима ОДИР-а. Навео је и то да сматра како је вечни проблем Србије шта је мера патриотизма, односно да ли је патриота онај који иде са Титом или онај који иде са Дражом.

 Светислав Гонцић истакао је да се слаже у потпуности са изнетом констатацијом да је вечно питање заклињања на верност и коме, да ли Богу или секуларној држави.

 Члан одбора, проф. др Драган Вучинић истакао је да су се он, колега Првановић и колегиница Матић заклели на верност поштовању правила, да је држава Србија одлучила да иде у Европску унију, донели прописе ускладу са тим које је Народна скупштина изгласала, као и да су исти преписани не од руских и кинеских закона него од европских.

 Истакао је да је у складу са наведеним, мера патриотизма поштовање правила, као и да се из понашања осталих чланова Надзорног одбора може закључити да је њихова мера патриотизма поштовање воље већине.

 Светислав Гонцић нагласио је да поштовање институције председника државе, ма ко он био, се поштује и институција правила целог системског концепта државности.

 Члан одбора, проф. др Драган Вучинић навео је да сматра како то поштовање представља диктатуру личности, јер је личност и функција у ствари држава. Такође, председница Владе каже да неки оспоравају личност председника и да тако дестабилизују државу, што није тачно јер се тако дестабилизује власт а не држава јер су власт и држава два потпуно различита појма као што су и изабране личности и поштовање правила два различита појма. Навео је и то да нико не сме да крши правила јер она чине основ државног патриотизма, а не изабрана личност.

 Светислав Гонцић истакао је да нема луксуз да буде субјективан у оквиру рада Надзорног одбора.

 Члан одбора, мр Војин Вучићевић навео је да сматра како је неадекватно да се Надзорни одбор изјашњава око изборног процеса који још увек није завршен. Такође, у јавности су се појавиле разне полу информације и претпоставке и Надзорни одбор се не може изјашњавати на бази претпоставки. Што се тиче извештаја страних посматрача, прво је наведено да је 40 хиљада људи из Босне дошло и гласало, затим су страни посматрачи навели да је 50 хиљада људи дошло, дакле простом рацуницом за 40 хиљада људи је потребно око 850 аутобуса и није могуће да су толики аутобуси могли да се сакрију и да их нико не види. Такође, представник аустријске посматрачке мисије навео је да је било 50 хиљада људи који су дошли да гласају а увидом у гранични прелаз је констатовано да је око 20 хиљада људи тог дана прешло границу и када се одбије број људи који иначе прелази дневно границу, тај број је далеко мањи од оног што је речено. Навео је и то да је чудно што управо ти представници страних организација нису ни на једном месту ставили примедбу.

 Истакао је да је веома опасно да као члан Надзорног одбора доноси суд о нечему на бази претпоставки а не на бази чињеница. Навео је да је стицајем околности од 2007. до 2008. године био на неколико избора што локалних, што парламентарних у неким европским земљама те да је могао да прати како њихови изборни процеси функционишу и закључио је да нису много другачији од оних у нашој земљи да су методе и прописи слични као и проблеми са којима се сусрећу, као нпр. питање медија и њиховог извештавања.

 Такође, што се тиче информација и истраживања посматрачке мисије ЦРТА, навео је да након гостовања извршног директора на телевизији Н1 који директно позива на нереде не може да сматра релевантним нити компетентним.

 Светислав Гонцић навео је да је представник посматрачке мисије ЦРТА такође на телевизији Н1 навео да нема тачне податке већ само индиције на основу којих износи став о регуларности избора.

 Члан одбора, мр Војин Вучићевић навео је да је спреман да донесе став о предлогу др Слободана Првановића на бази чињеница, а не на бази претпоставки и тек након што се изборни процес оконча. На крају свог излагања додао је да му је, у најмању руку, непријатно да га било ко унапред сврстава у једне или друге пре него што је уопште изнео и образложио свој став.

 Члан одбора, др Слободан Првановић навео је да свако има право да сумња у шта год хоће и то је једна од главних карактеристика интелектуалца да треба да сумња у све што постоји да би дошао у тај процес критичке анализе до некакве истине као и да што се тиче посматрачке мисије ЦРТА, они имају ограничен број људи које могу да упуте на нека места за које они сматрају да су репрезентативна али да у складу са тим не могу имати званичан извештај као што има РИК.

 Светислав Гонцић навео је да Посматрачка мисија ЦРТА своје извештаје сматра апсулутно тачним и релевантним.

 Члан одбора, др Слободан Првановић навео је да ниједна мисија са ограниченим бројем људи просто не може да направи извештај који покрива сва изборна места у целој Србији. Такође, навео је да Надзорни одбор треба да суди о ономе што је било у изборној кампањи која је завршена.

 Члан одбора, проф. др Миодраг Савовић навео је да је од првог дана главни проблем које су надлежности Надзорног одбора, да мања група чланова Надзорног одбора жели стално да прошири надлежности Надзорног одбора мимо онога што пише у Закону о избору народних посланика. Такође, у правној филозофији постоји и диктатура мањине, терор мањине над већином, тако да није обавезно да онај ко је у већини спроводи диктатуру. Навео је и то да је стекао утисак, али да је то само претпоставка, да је опозицији фалило у Београду 4.000 гласова они би рекли да је дошло 4.000 људи из Републике Српске да гласа, пошто им је фалило 40.000 они су почели са 40.000, да им је требало 100.000 они би рекли да су дошли из Републике Српске 100.000, то су све претпоставке.

Нагласио је да сматра да уколико Надзорни одбор није у стању да на основу својих сазнања процени изборну кампању него се опредељује према афинитетима посматрачке мисије, стране или домаће, онда није испунио свој циљ. Такође, навео је и то да не може у овом тренутку да се изјасни о томе да је изборна кампања била незаконита јер је то исувише лако, брзо и без аргумената донет закључак. Изнео је предлог да се унесе у извештај Надзорног одбора све оно што је праћено, све што је разматрано и све иницијативе које су покренуте и тек да је на основу тога могуће донети закључак.

 Светислав Гонцић навео је да је преко РИК-а Министарству унутрашњих послова за проверу било упућено 496 позива од којих је за мање од десет утврђено да су били уписани у бирачке списове, четири године пре него што су данашњи избори уопште одржавани, од тога осморо је мењало места пребивалишта, не по другим земљама него само у Србији.

Напоменуо је и то да је на телевизији Н1 било емитовано директно укључење у емисију госпође Оље Бећковић у коме је наведено да је намера опозиције била да уђу у зграду Скупштине града Београда да би се са терасе обратили грађанима, да су покушали ненасилно да уђу али да су спречени и да је након тога дошло до инцидената. Такође, судија Шкоро је у гостовању у емисији код госпође Оље Бећковић навела да се не слаже с планом који је чула а који се тиче тима који би опозиција оформила да преговара након што се пониште избори на свим нивоима о томе како ишта треба да се уради да би се нови избори уопште спровели на начин и под условима који опозиција сматра прихватљивим.

 На крају свог излагања апеловао је да се одлуке доносе на основу законом прописаних надлежности Надзорног одбора и правила утврђених Пословником који је исти усвојио као и да се води рачуна шта је горњи ниво компетенције овог тела да би се могао донети закључак, јер се у супротном ствара слика да ово тело има некакав политички афинитет на једну страну и да је Надзорни одбор нерегуларно тело чији чланови чак треба да кривично одговарају зато што врше своју функцију.

На предлог председника, Надзорни одбор (два гласа „за“ и четири „против“) није прихватио предлог др Слободана Првановића да Надзорни одбор усвоји став да су избори одржани 17. децембра 2023. године били нерегуларни у аспекту изборне кампање, од 18. децембра 2023. године.

**Четврта тачка дневног реда**: Разматрање предлога проф. др Драгана Вучинића, од 20. децембра 2023. године

 Члан одбора, проф. др Драган Вучинић навео је да Надзорни одбор у свом завршеном документу оцене треба посебно да користи извештај ОЕБС-а јер су они имали много више људи, ресурса и информација. Такође и руску посматрачку групу, њене изјаве и извештаје, обзиром да су се и они, као и Надзорни одбор бавили надзирањем изборне кампање.

 Светислав Гонцић навео је да и Надзорни одбор није тело које спроводи инспекцијски надзор, и да сматра да за надлежност која му законом припада има сасвим довољно ресурса за рад.

 Члан одбора, проф. др Драган Вучинић навео је да је чекао више од сат времена на свом бирачком месту на Лекином брду, у 11 сати, да је пребројао дванаест младих људи који су се вратили, односно одустали од гласања јер је била превелика гужва. Такође, навео је и да су му се јављали људи са других места који чак нису из опозиције и рекли да се то дешавало после у општинама у којима је после избора видео да је опозициона странка имала дупло више гласова од владајуће странке и такође у извештају ОЕБС-а наведено је да је била невероватно чудна гужва на појединим бирачким местима. Дакле, навео је да сматра да није случајно да тамо где владајућа странка зна унапред да ће имати мање гласова буде велика гужва на бирачким местима као да је мањак бирачких места. Навео је и то да тридесет пет година гласа на истом бирачком месту у Трећој београдској гимназији у Његошевој улици и да је апсурд то да се баш на бирачким местима где опозиција има неку шансу стварају ненормалне гужве да би људи одустали. Истакао је да по целој Србији постоји смањивање броја становника услед демографских токова али и да Београд из разноразних разлога има велико повећање и да није лоше да се мењају бирачка места, у складу са тим. Додао је и да очигледно нешто није добро када се при малој излазности веома дуго чека.

 Светислав Гонцић навео је да је евидентно да неки чланови имају много већа очекивања од Надзорног одбора услед својих идеолошких и политичких убеђења док је реалност да исти има свој оквир дефинисан Законом о избору народних посланика.

 Такође, навео је да сматра да се кроз дискусије на седницама дефинише оно што би требало да стоји у закључку, да се предложи да Надзорни одбор треба да има већу надлежност.

 Истакао је да као основна начела рада Надзорног одбора сматра непристрасност и неутралност. На крају свог излагања навео је и то да је неопходно превазићи политичке ставове као и да се закон и структура Надзорног одбора као тела Народне скупштине најбоље штити спровођењем прописаних надлежности и поштовањем правила.

 На предлог председника, Надзорни одбор (два гласа „за“ и четири „против“) није прихватио предлог проф. др Драгана Вучинића, од 20. децембра 2023. године.

Седница је завршена у 15,40 часова.

 **ПРЕДСЕДНИК**

 **Светислав Гонцић**